S og DF: Lad politiet gemme nummerpladescanninger i en måned

Politiet skal have lov til at opbevare billeder af uskyldiges nummerplader i 30 dage, mener Socialdemokratiet og Dansk Folkepart. De tror, at det vil øge politiets chancer for at opklare mere kriminalitet.

Nummerpladescanninger, ANPG, skal kunne gemmes i 30 dage i politiets registre, på trods af at der ikke foreligger hverken mistanke eller sigtelse mod den berørte bilist. Det mener Socialdemokratiet og Dansk Folkeparti.

»Det virker jo helt grotesk, at vi har det her fantastiske redskab, og så kan man i mange tilfælde kun gemme de her billeder i 24 timer. Lad os da lade dem (politiet red.) opbevare dem i meget længere tid. 30 dage er én løsning – jeg kunne godt forestille mig, at vi kunne blive enige om langt mere,« siger Peter Kofod Poulsen (DF) til DR.

Læs også: Aktivister klager til Datatilsynet over masseindsamling af bilregistreringsnumre

Partierne vil desuden have flere stationære kameraer rundt i landet til at scanne de forbikørende bilers nummerplader.

Justitsministeren er indtil videre ikke positivt indstillet over for forslaget.

»Vi mener ikke, at danskerne skal registreres bare for at blive det. Registreringen skal havde et formål. Så indtil vi får en fornuftig begrundelse fra politiet eller Politiets Efterretningstjeneste for yderligere registrering, så kan jeg ikke se, at der er nogen grund til det,« siger han til DR.